钦定古今图书集成/理学汇编/学行典/第012卷 > 《无极而太极说》吴澂
## 钦定古今图书集成/理学汇编/学行典/第012卷 > 《无极而太极说》吴澂

“太极者何也？”曰：“道也。”“道而称之曰‘太极’，何也？”曰：“假借
之辞也。道不可名也，故假借可名之器以名之也。以
其天地万物之所共由也，则名之曰道；道者，大路也；
以其条派缕脉之微密也，则名之曰理。理者，玉肤也，
皆假借而为称者也。真实无妄曰诚，全体自然曰天，
主宰造化曰帝，妙用不测曰神，付与万物曰命，物受
以生曰性，得此性曰德，具于心曰仁，天地万物之统
会曰太极。”道也，理也，诚也，天也，帝也，神也，命也，性也，
德也，仁也，太极也，名虽不同，其实一也。极，屋栋之名
也。屋之脊檩曰栋。就一屋而言，惟脊檩至高至上，无
以加之，故曰“极。”而凡物之统会处，因假借其义而名
为极焉，辰极、皇极之类是也。道者天“地万物之统会，
至尊至贵无以加者，故亦假借屋栋之名而称之曰
极也。”“然则何以谓之太？”曰：“太之为言大之至甚也。夫
屋极者，屋栋为一屋之极而已；辰极者，北辰为天体
之极而已；皇极者，人君一身为天下众人之极而已。
以至设官为民之极，京师为四方之极，皆不过指一
物一处而言也。道者”，天地万物之极也。虽假借极之
一字，强为称号，而曾何足以拟议其髣髴哉？故又尽
其辞而曰太极者，盖曰此极乃甚大之极，非若一物
一处之极也。然彼一物一处之极，极之小者耳。此天
地万物之极，极之至大者也，故曰太极。邵子曰：“道为
太极。”太祖问曰：“何物最大？”答者曰：“道理最大。”其斯之
谓与。“然则何以谓之无极？”曰：“道为天地万物之体，而
无体谓之太极，而非有一物在一处可得而指名之
也，故曰无极。《易》曰：‘神无方，易无体，《诗》曰：‘上天之载，无
声无臭’，其斯之谓欤’！”“然则无极而太极，何也？”曰：“屋极、
辰极、皇极、民极、四方之极。凡物之号为极者，皆有可
得而指名者也，是则有所谓极也。道也者”，无形无象，
无可执著，虽称曰极，而无所谓极也。虽无所谓极，而
实为天地万物之极，故曰“无极而太极。”